ศาลรัฐธรรมนูญ พิจารณาคำร้องวาระการดำรงตำแหน่งนายกรัฐมนตรี 8 ปี ว่าจะรับไว้พิจารณาหรือไม่ คาดว่าจะใช้เวลาไม่นาน
การประชุมคณะตุลาการศาลรัฐธรรมนูญในวันนี้ (24 ส.ค.) จะเริ่มเวลา 10.00 น. ซึ่งจะมีการพิจารณาคดีต่างๆ รวมถึงคำร้องที่ ส.ส.พรรคร่วมฝ่ายค้านเข้าชื่อยื่นต่อนายชวน หลีกภัย ประธานสภาผู้แทนราษฎร เพื่อส่งให้ศาลรัฐธรรมนูญวินิจฉัย กรณีวาระการดำรงตำแหน่งนายกรัฐมนตรี 8 ปีของพลเอก ประยุทธ์ จันทร์โอชา ว่าสิ้นสุดในวันที่ 23 ส.ค.65 หรือไม่ ซึ่งเจ้าหน้าที่รัฐสภาได้นำไปยื่นต่อสำนักงานศาลรัฐธรรมนูญเมื่อวันที่ 22 ส.ค.65 โดยคาดว่า คณะตุลาการจะพิจารณาโดยเร็ว ว่าจะรับคำร้องดังกล่าวไว้วินิจฉัยหรือไม่ เนื่องจากเป็นประเด็นที่อยู่ในความสนใจของประชาชนและเป็นประเด็นเรื่องข้อกฎหมายที่เกี่ยวข้องกับรัฐธรรมนูญ รวมทั้งพิจารณาคำขอให้มีคำสั่งหยุดปฏิบัติหน้าที่จนกว่าจะมีคำวินิจฉัยสำนักงานศาลรัฐธรรมนูญ ได้วางมาตรการรักษาความปลอดภัยบริเวณโดยรอบ ด้วยการนำแผงเหล็กมากั้นแสดงเขตอำนาจศาล ซึ่งไม่อนุญาตให้เข้าในบริเวณดังกล่าวเหมือนทุกครั้งที่มีการพิจารณาและอ่านคำวินิจฉัยของศาลรัฐธรรมนูญ โดยเจ้าหน้าที่ตำรวจ สน.ทุ่งสองห้อง ได้จัดกำลังเจ้าหน้าที่ตำรวจดูแลประตูทางเข้า-ออกศูนย์ราชการแจ้งวัฒนะ อาคารเอ ร่วมกับเจ้าหน้าที่รักษาความปลอดภัยของศูนย์ราชการฯ หลังมีข่าวการเคลื่อนไหวของกลุ่มผู้ชุมนุม